Sewwieq ta’ mutur sofra ġrieħi gravi f’inċident tat-traffiku, fi Gwardamanġa li seħħ għall-ħabta tas-7.20 fi Triq San Luqa. tvm.com.mt huwa infurmat li l-inċident seħħ bejn il-mutur misjuq minn raġel ta’ 50 sena mis-Siġġiewi li kien qed jinstaq fid-direzzjoni tal-Ħamrun, u karozza misjuqa minn Eritrejan li joqgħod Raħal Ġdid, li għandu 53 sena, li kienet se ddur lejn Triq Ġuze Ellul. Mad-daqqa, is-sewwieq tal-mutur spiċċa tkaxkar għal taħt karozza li kienet ipparkjata fil-ġenb tat-triq. L-ewwel ma waslu fuq il-post kienu l-Pulizija mit-Taqsima tat-Traffiku, filwaqt li ambulanza ħadet lis-sewwieq tal-mutur l-isptar. Is-sewwieq tal-karozza ma weġġax. Il-Pulizija tad-Distrett ħejjew rapport tal-inċident.